b'\n_START_ARTICLE_\nNassau, Bahami\n_START_SECTION_\nZgodovina\n_START_PARAGRAPH_\nDomorodno ljudstvo Ta\xc3\xadno, ki je prej \xc5\xbeivelo na oto\xc4\x8dju, so iztrebili prvi evropski raziskovalci do za\xc4\x8detka 16. stoletja. Prvi naseljenci so pri\xc5\xa1li iz kolonije na Bermudih in kmalu odkrili, da ima ta otok, \xc4\x8deprav majhen, odli\xc4\x8dno naravno pristani\xc5\xa1\xc4\x8de ter ugodno podnebje. Poimenovali so ga New Providence, naselje na mestu dana\xc5\xa1njega Nassaua pa Charles Town, po angle\xc5\xa1kem kralju Karlu II. Ker so bili prepu\xc5\xa1\xc4\x8deni sami sebi, so gostoljubno sprejeli vsako prilo\xc5\xbenost za trgovanje, kar so kmalu izkoristili angle\xc5\xa1ki gusarji, ki so delovali na \xc5\xa1ir\xc5\xa1em obmo\xc4\x8dju in se udoma\xc4\x8dili tu. V povra\xc4\x8dilo so \xc5\xa0panci leta 1684 izropali in po\xc5\xbegali Charles Town._NEWLINE_Angle\xc5\xbei so znova pri\xc5\xa1li leta 1686. Takratni kralj Jakob II. je nameraval pretvoriti Bahame v \xc4\x8dezmorsko kolonijo, a je sledilo burno obdobje z odstavitvijo kralja in devetletno vojno na celini, med katero so bili kolonisti spet prepu\xc5\xa1\xc4\x8deni sami sebi, zato je znova vzcvetelo gusarstvo. Red je vzpostavil Nicholas Trott in okrog leta 1695 je bilo naselje prenovljeno in utrjeno ter poimenovano po Viljemu III. iz rodbine Orange-Nassau. Vendar pa je Trott v veliki meri izgubil mo\xc4\x8d, ko je dal zato\xc4\x8di\xc5\xa1\xc4\x8de zloglasnemu piratu Henryju Everyju in njegovi posadki, ki je odtlej povzro\xc4\x8dala veliko te\xc5\xbeav. Ker se ugled mesta ni popravil, sta med \xc5\xa1pansko nasledstveno vojno zdru\xc5\xbeena \xc5\xa1panska in francoska mornarica napadli in poru\xc5\xa1ili Nassau. Tudi konec vojne leta 1713 ni prinesel izbolj\xc5\xa1anja, saj se je na obmo\xc4\x8dje naselila kopica nekdanjih gusarjev, ki so ostali brez podpore angle\xc5\xa1kih oblasti, ter pri\xc4\x8dela pre\xc5\xbeati na trgovske ladje. Med njimi so bili nekateri od najslavnej\xc5\xa1ih kasnej\xc5\xa1ih piratov, kot sta Calico Jack in \xc4\x8crnobradec. Brezvladje je trajalo dokler ni britanski dvor zaradi mednarodnega pritiska glede te nadle\xc5\xbene \xc2\xbbpiratske republike\xc2\xab\xc2\xa0obudil ideje o Bahamih kot koloniji. Red je vzpostavil gusar Woodes Rogers, pod \xc4\x8digar poveljstvom so pri\xc4\x8deli Nassau obnavljati in znova utrjevati. Kljub novemu kratkotrajnemu izbruhu nasilja med Zdru\xc5\xbeenim kraljestvom in \xc5\xa0panijo leta 1718, je vzpon Zdru\xc5\xbeenega kraljestva kot pomorske velesile s\xc4\x8dasoma prinesel nekaj blagostanja tudi v te kraje. Pravi razcvet pa se je zgodil med vojno Jenkinsovega u\xc5\xa1esa, ko so angle\xc5\xa1ki pomor\xc5\xa1\xc4\x8daki zaplenili in pripeljali sem ve\xc4\x8dje \xc5\xa1tevilo sovra\xc5\xbenih ladij. Nassau je takrat \xc5\xa1tel \xc5\xbee ve\xc4\x8d kot 2000 prebivalcev, zgrajene pa so bile tudi nove fortifikacije, cerkve, \xc5\xa1ole in ceste. Do 1770. let sta pri\xc5\xa1la \xc5\xa1e dva cikla mirnodobne recesije in obdobje blaginje na ra\xc4\x8dun vojnega plena (tokrat med sedemletno vojno)._NEWLINE_Kasneje so Nassau dvakrat brez boja zavzeli Ameri\xc4\x8dani (s \xc5\xa1pansko pomo\xc4\x8djo) iz trinajstih kolonij na celini, ki so medtem razglasili neodvisnost, tretji\xc4\x8d pa leta 1783 s somi\xc5\xa1ljeniki izgnani lojalist Andrew Deveaux. Njegova zmaga je pritegnila druge priseljence s celine, kjer so zmagali republikanci. Novi naseljenci so s svojim delom zagnali gospodarstvo, ki ni ve\xc4\x8d temeljilo izklju\xc4\x8dno na plenjenju, in Nassau je pri\xc4\x8del dobivati sodobno podobo. Konec 18. stoletja so, zaskrbljeni nad mo\xc5\xbenostjo spopadov in uporov su\xc5\xbenjev med francosko revolucijo, Britanci mo\xc4\x8dno utrdili naselje, kasnej\xc5\xa1i konflikti pa so znova prinesli blagostanje, ko so Britanci Nassau spet uporabljali kot bazo za plenjenje sovra\xc5\xbenih ladij (posebej med britansko-ameri\xc5\xa1ko vojno 1812\xe2\x80\x931815). Sledilo je obdobje stagnacije in rev\xc5\xa1\xc4\x8dine v 19. stoletju, ki so ga zaznamovale tudi naravne nesre\xc4\x8de in ukinitev su\xc5\xbeenjstva v Zdru\xc5\xbeenem kraljestvu. V viharjih je pred obalo mesta takrat potonilo ve\xc4\x8d sto ladij, orkanski valovi pa so ve\xc4\x8dkrat po\xc5\xa1kodovali tudi samo mesto. Nazadovanje je bilo kratkotrajno prekinjeno le med ameri\xc5\xa1ko dr\xc5\xbeavljansko vojno, ko je imel Nassau status nevtralnega pristani\xc5\xa1\xc4\x8da in postojanke za konfederacijske ladje. V tem \xc4\x8dasu so se pojavile prve zamisli o izkori\xc5\xa1\xc4\x8danju naravnih lepot otoka za privabljanje turistov, ki pa sprva niso prinesle rezultatov._NEWLINE_Turizem je vzcvetel v 20. stoletju, ko je vlada s subvencijami pritegnila potni\xc5\xa1ki promet in hotelirje ter pri\xc4\x8dela ciljati na trg v bli\xc5\xbenjih Zdru\xc5\xbeenih dr\xc5\xbeavah Amerike. Vzpon, ki ga je mo\xc4\x8dno pospe\xc5\xa1il nastanek mno\xc5\xbei\xc4\x8dnega letalskega potni\xc5\xa1kega prometa, sta le za\xc4\x8dasno ustavila velika gospodarska kriza in druga svetovna vojna, med katero je guverner Bahamov, nekdanji angle\xc5\xa1ki kralj Edvard VIII., zagnal program javnih del, da bi omilil rev\xc5\xa1\xc4\x8dino. Vse od konca vojne je bil Nassau znova v vzponu. Konec 1950. let je ameri\xc5\xa1ki poslovne\xc5\xbe Huntington Hartford II. odkupil skoraj ves otok Hog pred obalo Nassaua, da bi ga pretvoril v luksuzno letovi\xc5\xa1\xc4\x8de, ga preimenoval v Paradise Island in dal zgraditi most z New Providencea ter ve\xc4\x8d hotelov. Do leta 1973, ko so se Bahami osamosvojili izpod Zdru\xc5\xbeenega kraljestva, je Nassau \xc5\xa1tel 85.000 prebivalcev in privabljal milijone turistov letno. Nova oblast usmeritev v turizem nadaljuje vse do danes. Na Paradise Islandu je bil v 1990. letih zgrajen ogromen hotelski kompleks Atlantis, ki je najve\xc4\x8dje letovi\xc5\xa1\xc4\x8de na vseh Bahamih s 7500 zaposlenimi.\n_START_SECTION_\nGeografija\n_START_PARAGRAPH_\nJedro mesta Nassau stoji ob severovzhodni obali otoka New Providence, ki se nahaja na severu osrednjega dela oto\xc5\xa1ke skupine Bahamov. V bli\xc5\xbeini je ugodno naravno pristani\xc5\xa1\xc4\x8de, ki ga pred oceanskimi vplivi varuje manj\xc5\xa1i otok Paradise Island. Ves otok meri pribli\xc5\xbeno 207 km\xc2\xb2 in je nizek, z le nekaj manj\xc5\xa1imi grebeni, ki pa ne ovirajo poselitve, tako da je \xc5\xbee skoraj vse ozemlje bolj ali manj strnjeno pozidano.\n_START_SECTION_\nGospodarstvo\n_START_PARAGRAPH_\nMestno gospodarstvo temelji na financah in turizmu, manj\xc5\xa1i del pa dodaja \xc5\xa1e izvoz morskih sade\xc5\xbeev, sadja, ruma in morske soli. _NEWLINE_Turizem je najpomembnej\xc5\xa1i sektor gospodarstva. Oblast spodbuja to dejavnost \xc5\xbee od sredine 19. stoletja, kar je mestu na ra\xc4\x8dun bli\xc5\xbeine Zdru\xc5\xbeenih dr\xc5\xbeav Amerike in ugodnega podnebja ter naravnih lepot prineslo status ene najpomembnej\xc5\xa1ih turisti\xc4\x8dnih destinacij na svetu. Pri tem so glavna podjetja trdno v tuji lasti. Kljub temu prina\xc5\xa1a turisti\xc4\x8dni sektor dr\xc5\xbeavi okrog 60\xc2\xa0% BDP in posredno ali neposredno zaposluje polovico delovne sile. \xc5\xbde leta 1929 je letalska dru\xc5\xbeba Pan American Airlines uvedla redne dnevne lete z bli\xc5\xbenje Floride. Po drugi svetovni vojni je dr\xc5\xbeavi ob\xc4\x8dutno koristil tudi embargo proti Kubi, ki je bila pred tem pomembna destinacija za premo\xc5\xbene Ameri\xc4\x8dane. Vzdr\xc5\xbeevanje podobe \xc2\xbbrajskih\xc2\xab, \xc2\xbbdevi\xc5\xa1kih\xc2\xab\xc2\xa0pla\xc5\xbe in poudarjanje kolonialne preteklosti v turisti\xc4\x8dni ponudbi za ameri\xc5\xa1ke goste \xc5\xbee od za\xc4\x8detka pove\xc4\x8duje razkorak med belci in temnopoltimi, ki so izrinjeni na obrobje, hkrati pa povzro\xc4\x8da tudi okoljske te\xc5\xbeave. Med pomembnej\xc5\xa1imi elementi sta naravno pristani\xc5\xa1\xc4\x8de, ki omogo\xc4\x8da privez najve\xc4\x8djih potni\xc5\xa1kih kri\xc5\xbeark, in letovi\xc5\xa1\xc4\x8de Atlantis na Paradise Islandu. Slednje je drugi najve\xc4\x8dji delodajalec v vsej dr\xc5\xbeavi, ve\xc4\x8d ljudi dela le \xc5\xa1e v dr\xc5\xbeavni upravi._NEWLINE_V drugi polovici 20. stoletja so Bahami postali znani tudi kot dav\xc4\x8dna oaza, z nizkimi davki in ohlapno regulacijo je dr\xc5\xbeava pritegnila v Nassau \xc5\xa1tevilne podru\xc5\xbenice bank, predvsem ameri\xc5\xa1kih. Pri tem so v ve\xc4\x8dini primerov tu locirane le \xc2\xbblupine\xc2\xab\xc2\xa0podjetij v obliki pisarne pravnega zastopnika, ki ne opravljajo storitev za stranke. Transakcije so uradno zabele\xc5\xbeene tu in podvr\xc5\xbeene lokalni dav\xc4\x8dni zakonodaji, \xc4\x8deprav se fizi\xc4\x8dno izvajajo povsem drugje. Podobno ureditev dopu\xc5\xa1\xc4\x8dajo Kajmanski otoki. Podobno ureditev dopu\xc5\xa1\xc4\x8da dr\xc5\xbeavni register ladij: v mestu Nassau je sede\xc5\xbe Pomorske uprave Bahamov, ki vodi odprt register, kar pomeni, da lahko tuja podjetja registrirajo ladje pod zastavo Bahamov, pri tem pa dr\xc5\xbeava tuje ladjarje privablja z ohlapnej\xc5\xa1imi standardi in dav\xc4\x8dnimi ugodnostmi. Posledi\xc4\x8dno je pod zastavo Bahamov registriran najve\xc4\x8dji dele\xc5\xbe svetovne flote potni\xc5\xa1kih kri\xc5\xbeark in za Panamo ter Liberijo tretji najve\xc4\x8dji dele\xc5\xbe vseh ladij.'